Ego Johannes filius Johannis de Chaudena legentibus et audientibus notifico me assensu et laudatione matris patris mei Guidonis prepositi et Teobaldi fratris eius et Petri villici de Thorei dedisse ecclesię Cisterciensi medietatem totius cumbe que Albana dicitur prope villam Albanię ad censum trium solidorum. Nam aliam medietatem Guido dominus Verziaci fratribus Cisterciensibus pro simili censu donaverat ut prata quanta ipsi possent, in cumba illa et lateribus eius edificarent et facerent. Justiciam autem eorum omnium qui in terra illa aliquid forifecerint exceptis fratribus Cisterciensibus et familia eorum quantum ad me pertinet retinui. Hanc vero terram contra omnes qui in ea aliquid calumniarentur me successoresque meos ecclesie Cisterciensi omni tempore fideliter garantire promisi in presentia Guidonis domini Verziaci quem in manu Johannis cellerarii Cisterciensis, Ivardi et Aymonis conversorum responsalem huius garantię et graantatorem misi et eum ut fratribus Cisterciensibus hanc terram omni tempore super omnia mea garantiret rogavi coram Odone de Lambre, Galone filio eius, Hugone de Basse, Leobardo Rabustel, Garnerio preposito Verziaci et Henrico fratre eius, Raynaudo Buie de Belna et Petro Coqua, Roberto de Argille, Guidone preposito Castri Novi, Landrico de Muille, ad posterorum noticiam cartam huius rei confirmare feci. Insuper ducem Burgundię Hugonem quia non intererat per internuncios Willermum videlicet de Rivel, Landricum de Belna et Petrum Coquam deprecatus sum ut hoc idem in manu acciperet et fratribus Cisterciensibus omni tempore manuteneret. Ego Guido Verziaci dominus hoc approbavi et concessi precibusque ipsius Johannis ecclesię Cisterciensi manutenere promisi in signum impressionis sigilli mei.